Dolinková, Zuzana, ministerka zdravotníctva SR (2023-11-21):
(Krátka pauza, rečníčka sa pokúša spustiť zvukové zariadenie.) Aha, aha, dobre. Ďakujem veľmi pekne, kolegyne, kolegovia, za naozaj mnoho konštruktívnych podnetov a konštruktívnu diskusiu. Na tie, ktoré neboli konštruktívne, dovoľte, nebudem z tohto miesta reagovať. Skúsim zodpovedať tie otázky opakovane, ktoré boli zodpovedané aj na pôde zdravotníckeho výboru, prečo navrhujeme skrátené legislatívne konanie vo vzťahu k obidvom návrhom zákonov, a to teda aj vo veci zaradenia nemocníc do prvej kategórie, aj vo vzťahu k odloženiu čakacích lehôt. V tom prvom prípade je to naozaj opravenie toho, čo bolo zanedbané a čo sa tu rok dialo. Dovolím si povedať, že to dokonca bol nezákonný postup, pretože v zmysle prijatého zákona o kategorizácii nemocníc mali byť všetky nemocnice zaradené do jednotlivých kategórií do 31. 12. roku 2022. Od 1. 1. 2024 má platiť optimalizácia siete nemocníc tak, ako bola prijatá v zákone preto, aby sme naplnili míľnik plánu obnovy. A tu si dovolím povedať, že ak nenaplníme míľnik plánu obnovy, to znamená, že nebudú všetky nemocnice zaradené do jednotlivých kategórií tak, ako plán obnovy v oblasti zdravotníctva bol pripravený predchádzajúcou vládou, tak je možné, že nám naozaj budú hroziť veľké a značné hospodárske škody, pretože nebudeme môcť čerpať peniaze, pretože nebudeme plniť teda ten míľnik. Preto som aj ja, keď som sa dostala na ministerstvo zdravotníctva, sa musela naozaj vysporiadať s touto otázkou, aby sme dokázali plniť aj míľnik plánu obnovy a pokračovať v optimalizácii siete nemocníc, ale zároveň aj vyriešiť tú otázku, ako to procesne spraviť. A najjednoduchším dôvodom, aby som v súlade so zákonom zaradila nemocnice, ktoré ešte neboli zaradené teda do prvej kategórie, bolo posunúť prechodné ustanovenie a účinnosť lehoty, do kedy to treba spraviť z 31. 12. 2022 na 31. december 2023. Čiže toto je ten dôvod, ktorým ideme naplniť, alebo teda napraviť nezákonné konanie, ktoré sa tu rok dialo, pretože jednotkové, takzvané jednotkové nemocnice mali doteraz vydané iba akési informačné listy. Takýto terminus technicus legislatíva vôbec nepozná, čiže je potrebné vydať normálne rozhodnutie, ktoré bude hovoriť o tom, že nemocnica bude do danej kategórie zaradená. Tým, že sme stratili obdobie jedného roka na to, aby sa nemocnice pripravili, tieto jednotkové, že teda vlastne do akej kategórie budú patriť, sme pripravení upraviť a ja som to aj deklarovala na stretnutí so všetkými, s Asociáciou nemocníc Slovenska, so štátnymi nemocnicami, so zdravotnými poisťovňami, so samosprávnymi krajmi tak, aby tie nemocnice, ktoré budú jednotkové, budú mať zo strany zdravotných poisťovní schválené aj nepovinné predmety. To znamená, že rozsah poskytovania zdravotnej starostlivosti zostane zachovaný aj od 1. 1. 2024, tak ako tomu bolo do 31. 12., alebo bude do 31. 12. 2023, a to na prechodné obdobie jedného roka. A súčasne s týmto preto chcem povedať, že je to aj dôvod na skrátené legislatívne konanie vo vzťahu k odloženiu čakacích lehôt, pretože po diskusii so zdravotnými poisťovňami, a teda ja som tiež diskutovala so všetkými zdravotnými poisťovňami, asi s tými istými, s ktorými aj pán poslanec Krajčí, som bola uistená, že zdravotné poisťovne nedisponujú všetkými údajmi a v takej štruktúre, aby dokázali splniť tie čakacie lehoty tak, ako ich v súčasnosti vyžaduje zákon. A preto aj súčasťou tejto legislatívy bolo posunutie čakacích lehôt. Diskutovali sme aj o skrátenej dobe šiestich mesiacov, ale nakoniec sme sa zhodli, že v záujme zachovania bezpečnosti a dostupnosti zdravotnej starostlivosti pre pacientov, manažmentu pacienta, aby sme aj túto dobu jedného roka, prechodného, využili na to, aby sme dobudovali záchrannú zdravotnú službu, dopravnú zdravotnú službu, sme sa rozhodli tak, že posunieme jednoducho aj čakacie doby na obdobie jedného kalendárneho roka, do 31. 12. 2024 s tým, že od 1. 1. 2025 by sme mali postupovať tak, ako, ako to vyžaduje súčasne platná legislatíva. Ja myslím, že v obidvoch prípadoch naozaj boli naplnené dôvody na skrátené legislatívne konanie. Nechceme nič iné, chceme len to, aby sme kontinuálne plnili aj plán obnovy, sú to jedinečné peniaze, ktoré naozaj môžeme z Bruselu dostať a zároveň aj, aby sme zabezpečili dostupnú a kvalitnú zdravotnú starostlivosť pre každého jedného pacienta v každom regióne naprieč Slovenskom, a teda do každej jednej nemocnice. Ďakujem ešte raz veľmi pekne a poprosím všetkých naozaj poslancov, ktorým záleží na tom, aby bola zabezpečená zdravotná starostlivosť naprieč Slovenskom, aby za skrátené legislatívne konanie a za tento návrh zákona zahlasovali. Ďakujem veľmi pekne. (Potlesk.)